



PARLAMENTUL ROMÂNIEI

CAMERA DEPUTAŢILOR
COMISIA JURIDICĂ,

DE DISCIPLINĂ ŞI IMUNITĂŢI

Bucureşti 12.02.2001

Nr.55

R A P O R T 

asupra proiectului de Lege pentru aprobarea Ordonanţei

 de urgenţă a Guvernului nr.179/1999 privind modificarea şi 

completarea Legii nr.92/1992 pentru organizarea judecătorească
                          În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.179/1999 privind modificarea şi completarea Legii nr.92/1992 pentru organizarea judecătorească,  trimis cu adresa nr.55 din 6 februarie 2001, înregistrată sub nr.216/XVIII/11 din 6  februarie 2001.



Cu avizul nr.1133 din 27 octombrie 1999, Consiliul Legislativ a avizat favorabil proiectul de ordonanţă. 



Proiectul de lege a fost dezbătut şi  adoptat  de Senat în şedinţa din 18 ianuarie 2001. 



Acesta are ca obiect aprobarea Ordonanţei de urgenţă a Guvernului nr.179/1999 privind modificarea şi completarea Legii nr.92/1992 pentru organizarea judecătorească prin care se urmăreşte optimizarea cadrului legislativ în domeniul reformei justiţiei.



Se are în vedere crearea unei instanţe specializate în soluţionarea conflictelor de muncă şi din domeniul asigurărilor sociale. De asemenea, se urmăreşte adoptarea de către Consiliul Superior al Magistraturii a Codului deontologic al magistraţilor, precum şi completarea reglementărilor care stabilesc faptele ce constituie  abateri disciplinare, sancţiunile disciplinare şi răspunderea disciplinară a magistraţilor stagiari. Sunt precizate, mai clar, obligaţiile şi răspunderea disciplinară a personalului de specialitate juridică din Ministerul Justiţiei şi Institutului Naţional al Magistraturii asimilat magistraţilor, precum şi posibilitatea trecerii acestora în funcţia de judecător sau procuror, în condiţiile legii. Pentru buna desfăşurare a activităţii economice şi administrative  a instanţelor s-a prevăzut crearea funcţiei de director economic-administrativ.



Potrivit prevederilor art. 60 din Regulamentul Camerei Deputaţilor, Comisia juridică, de disciplină şi imunităţi  a examinat proiectul de lege în şedinţa din 12 februarie 2001.



Constatând că s-au depus amendamente de către domnii deputaţi Szekely Ervin Zoltan şi Bădoiu Cornel, cu depăşirea termenului prevăzut de art.108 din Regulamentul Camerei Deputaţilor, membrii comisiei, prin consens, au hotărât ca acestea să nu fie examinate.



Ca urmare a punctelor de vedere exprimate de către membrii comisiei şi de către reprezentantul Guvernului, s-a apreciat că modificările aduse Legii nr.92/1992 pentru organizarea judecătorească, prin Ordonanţa nr.179/1999, sunt oportune şi răspund unor cerinţe economice şi sociale actuale.



 Faţă de cele expuse mai sus, membrii comisiei au hotărât, cu majoritate de voturi, să supună plenului Camerei Deputaţilor, spre dezbatere şi adoptare, proiectul de lege, în forma adoptată de Senat, în şedinţa din 18 ianuarie 2001.


În raport de obiectul şi conţinutul său, proiectul de lege face parte din categoria legilor organice. 

          PREŞEDINTE,                                            SECRETAR,  

        dr. Ionel Olteanu                                       Carmen Dumitriu
Red. consilier 

Diaconu Dumitra 

